《桐柏观三井龙潭下为瀑布》
宋代·韩元吉

一水赴壑如奔雷，两山壁立坚谁开。
山高石限水不去，万古斗怒何轰豗。
盘涡散作钟与釜，往往石上相萦回。
泓渟岁久深莫测，人言海眼良可猜。
不知蛟龙底无用，局促石窦直穷哉。
未能九土霈一雨，尚与千里清炎埃。
往时金虯坠玉简，中使奉诏从天来。
百年旧事今寂寞，但有雪浪飞崔嵬。
杜鹃花开兰正发，双阙万丈晴云堆。
寒声彻耳心骨爽，凌风一上吹笙台。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。